和明遠喜雨作
作者：鄧肅
朝代：宋

paragraphs: 絳狗鳴空朱虎攫，神焦鬼爛不堪虐。
自嗟筆力無韓豪，不敢讒風干鼎鑊。
聞說祥符物外臣，能將念力蘇罷民。
挽出洞天肩未息，飛雲驅雨已生春。
曹侯德我詩如洗，無乃采葑遺下體。
當知此雨非人功，政賴曹溪浩無底。
君看連天六日陰，檐聲夜和蓬窗吟。
羲和知師今日去，自行天上約秋霖。